Birthe Skaarup (DF), 2007-04-25:
Da jeg læste forslaget fra De Radikale om, at alle forslag, der fremsættes efter den 1. oktober 2007, skulle indeholde en vurdering af de sundhedsmæssige konsekvenser, tænkte jeg straks på, om vi ikke havde diskuteret det her før.
Jeg synes nemlig, at jeg huskede ganske tydeligt, at det havde været oppe til debat på et tidspunkt.
Men jeg giver da De Radikale ret i den målsætning, at i mange henseender bør man se på sundheden i et anderledes lys end hidtil.
Og når jeg siger det, er det selvfølgelig, fordi at jeg tænker meget på middellevealderen, som fru Charlotte Fischer også har gjort i bemærkningerne.
Det sker selvfølgelig ved at tænke i helhed i vores sundhedspolitik samt at forske i, hvad der yderligere kan gøres, så middellevealderen bliver højere.
En af mulighederne, som De Radikale foreslår, er, at når der vedtages nye lovforslag, så sætter man de sundhedsmæssige konsekvenser, eventuelle risici, i relief til lovforslaget.
Men lige for at vende tilbage til indledningen er der jo som sagt allerede et krav om at inddrage de sundhedsmæssige konsekvenser, såfremt det er relevant at gøre det, og det skal ske i bemærkningerne.
Problemet er så åbenbart, at man i de forskellige fagministerier ikke altid husker at få det inddraget i forslaget, og derfor er det naturligvis udmærket at få diskussionen her i dag.
Men omvendt mener vi i Dansk Folkeparti, at det kun er relevant at redegøre for disse konsekvenser på nogle fagområder, for vi kan ikke se andet, end at det vil være fordyrende og administrativt omkostningstungt, som andre ordførere også har været inde på, når det eksempelvis på nogle fagområder ikke er relevant.
Da jeg sad og skulle skrive den her ordførertale, tænkte jeg på: Hvad med kulturområdet og det mediepolitiske område, er det nødvendigt at have nogen sundhedsmæssige konsekvenser her?
Jeg vil gerne pointere, at vi i Dansk Folkeparti sætter den sundhedsmæssige vinkel højt i det politiske arbejde, fordi sundhedsmæssige anskuelser og økonomiske analyser kan give os nogle strømpile om: Gør vi det sundhedspolitisk godt nok, og bevæger vi os i den rigtige retning, nemlig et stadig bedre dansk sundhedsvæsen?
Jeg kan ikke lade være med at bemærke, at vi udmærket kunne bruge de sundhedsmæssige konsekvenser noget mere inden for de nye sundhedspolitiske tiltag, som vi laver.
Og det kunne jeg da godt tænke mig på et senere tidspunkt måske at sætte lidt til debat.
Lad os tage ny teknologi.
Giver det mere kvalitet og sundhed?
Er de mindre sygehuse mindre omkostningstunge end de større?
Kommer patienten hurtigere hjem fra de større sygehuse end fra de mindre sygehuse, og er de mere raske og helbredte, når de kommer hjem herfra?
Jeg kunne også godt tænke mig lige at spørge, om de sundhedsmæssige konsekvenser, når en akutbil kommer til et skadested, er, at patienten har et lavere forbrug på sygehusene.
Baggrunden for De Radikales forslag er jo som sagt indført.
Vi hørte ministeren komme med den samme opfattelse og også, at ministeren nu vil sørge for, at der går et brev til de forskellige ministerier – det synes jeg er en rigtig god idé – så de også bliver opdateret med hensyn til at få inddraget de sundhedsmæssige konsekvenser, men kun, hvor det er nødvendigt.
Når vi ved, at forslaget faktisk er gennemført, kan vi i Dansk Folkeparti ikke tilslutte os dette forslag.
Jeg pointerer dog, at vi synes, at De Radikale rammer der, hvor vi nogle gange skal ramme, nemlig med hensyn til også at se med lidt andre øjne på sundheden i nogle forslag.